Nola ikusten duzu egungo impasse egoera?
Channel: ZuZeu
Date: 2013-09-09

Ezina ekinez egina. Gure esku dago. Angel Oiarbidek ilusioa eta grina transmititzen du; hurrengo belaunaldiei hutsik ez egiteko determinazio zartaezina. Erabakitze eskubidearen aldeko dinamikako kideak "pattalduta" ikusten duen euskal gizartearen sua piztu nahi du, poxpoloak udazkeneko hostoak bezala.

Gure Esku Dago ekainean aurkeztu zen Irunen, "mugimendu herritarra, irekia, demokratikoa", erabakitze eskubidea gizarteratzeko tresna gisa. Herrietan 50 aurkezpen egin dituzte, eta 1.000 lagunetik gorako sarea josten hasiak dira. Datorren urterako hainbat egitasmo prestatzen ari dira, denak parte hartzea bultzatzeko sortuak. Impasse egoera astintzera datoz. 2014ko ekainaren 8an Durango eta Iruñea batuko dituen giza kateak emango du zeresana.

Oiarbide, idiazabaldarra, Gazta Zati Bat dokumentalarekin egin da ezagun. Txikitasunetik handitasunera borondatea eta taldearen indarra dagoela demostratu zuten Nazioen Munduko kideek. Metafora gisa, New York-eko Nazio Batuen areto nagusiraino heldu zen Idiazabalgo etxola xume batean egindako gazta zatia. Herritik eskualdera eta eskualdetik herrialde osora, Euskal Herriak nazio gisa bere etorkizuna erabakitzeko duen eskubidea gizarte sektore guztietara helarazi nahi dute. Europako inertzia lagun, Eskozian zein Katalunian, Euskal Herriak ere era demokratikoan XXI. mendean izan nahi duen hori hautatzeko aukera izatea dute helburu. Oiarbidek landatutako haziak herritarren sostengua badu, uste dute ez dela herri honen borondatea geldituko duen gizasemerik ezta estaturik izango. "Heldu da unea. Gure Esku Dago".